|  |
| --- |
|  |
| **GULBENES NOVADA PAŠVALDĪBA** |
| Reģ. Nr. 90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts: dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025.gada 29.maijā** |  **Nr. GND/2025/420** |
|  |  **(protokols Nr.12; 89.p.)** |

**Par zemes vienības ar kadastra apzīmējumu 50760040059 platības precizēšanu**

Izskatīts […] (turpmāk – iesniedzējs), 2025.gada 13. marta iesniegums (Gulbenes novada pašvaldībā saņemts 2025.gada 14.martā un reģistrēts ar Nr. GND/5.13.3/25/712-L), kurā tiek lūgts sagatavot precizējošu Gulbenes novada pašvaldības domes lēmumu zemes vienībai ar kadastra apzīmējumu 50760040059 atbilstoši sertificēta mērnieka Kārļa Vīksnes 2025.gada 13.marta pavadvēstulei (turpmāk – Iesniegums). Iesniegumam pievienota SIA “Land point”, reģistrācijas numurs 44103135826, 2025.gada 13.marta pavadvēstule un zemes robežu plāna projekts, kuru izgatavoja sertificēts mērnieks Kārlis Vīksne, pamatojoties uz Gulbenes novada pašvaldības 2021.gada 27.oktobra izziņu Nr. GND/4.18/21/3702 “Par nekustamo īpašumu Līgo pagastā ar nosaukumu “Aizalksnes”” un 2024.gada 20.decembra Atzinumu par robežu neatbilstību.

Saskaņā ar Nekustamā īpašuma valsts kadastra informācijas sistēmas (turpmāk – kadastrs) datiem nekustamā īpašuma Līgo pagastā ar nosaukumu “Aizalksnes”, kadastra numurs 5076 004 0059, sastāvā ietilpst zemes vienība ar kadastra apzīmējumu 50760040059 ar platību 17,4 ha (pirms zemes robežu kadastrālās uzmērīšanas). Saskaņā ar kadastra publiski pieejamo informāciju zemes vienībai noteikts statuss – zeme, par kuru pieņemti zemes komisiju atzinumi par īpašuma tiesību atjaunošanu. Minētais nekustamais īpašums ir […], […], […], un […], faktiskajā lietošanā.

Atbilstoši Nekustamā īpašuma valsts kadastra likuma Pārejas noteikumu 6.punktam, līdz nekustamā īpašuma pirmreizējai ierakstīšanai zemesgrāmatā zemes reformu un privatizāciju regulējošos likumos minētais zemes lietotājs ir kadastra subjekts, kuru Kadastra informācijas sistēmā ieraksta kā lietotāju. Zemes lietotājam ir tiesības ierosināt nekustamā īpašuma objekta un zemes vienības daļas noteikšanu, nekustamā īpašuma objekta veidošanu, kadastra datu aktualizāciju un šo datu labošanu, kā arī šā likuma 13., 14. un 31.1 pantā noteiktie pienākumi, viņš var veikt šā likuma 34.pantā noteiktās darbības. Ja zeme ir koplietošanā, minētās darbības var veikt viens no zemes koplietotājiem.

Pašvaldību likuma 10.panta pirmās daļas 21.punkts nosaka, ka dome ir tiesīga izlemt ikvienu pašvaldības kompetences jautājumu. Tikai domes kompetencē ir pieņemt lēmumus citos ārējos normatīvajos aktos paredzētajos gadījumos.

Ministru kabineta 2012.gada 10.aprīļa noteikumu Nr.263 “Kadastra objekta reģistrācijas un kadastra datu aktualizācijas noteikumi” 132.1.apakšpunktā cita starpā noteikts, ka līdz zemes vienības pirmreizējai uzmērīšanai Kadastra informācijas sistēmas teksta daļā reģistrētā zemes vienības platība no kadastra kartes platības drīkst atšķirties pieļaujamās platību atšķirības robežās, savukārt 132.4.apakšpunktā noteikts, ka fiziskām vai juridiskām personām pastāvīgā lietošanā piešķirto zemes platību Kadastra informācijas sistēmā precizē pēc zemes kadastrālās uzmērīšanas dokumentu saņemšanas.

Likuma “Par zemes reformas pabeigšanu lauku apvidos” 2.panta devītā daļa nosaka, ja kadastrālajā uzmērīšanā noteiktā zemes platība pārsniedz pastāvīgā lietošanā piešķirto zemes platību vai ir mazāka par to un zemes gabala robežu kontūras apvidū atbilst lēmuma par zemes piešķiršanu pastāvīgā lietošanā grafiskā pielikumā noteiktajām robežu kontūrām, pašvaldība pieņem lēmumu par platības precizēšanu. Kadastrālajā uzmērīšanā noteiktās zemes gabala robežu kontūras var atšķirties no lēmuma par zemes piešķiršanu pastāvīgā lietošanā grafiskajā pielikumā noteiktajām robežu kontūrām, ja visi robežojošie zemes gabali ir kadastrāli uzmērīti.

No iepriekš minētās tiesību normas izriet, lai pašvaldībai rastos tiesisks pamats precizēt zemes platību, ir nepieciešams konstatēt vairāku apstākļu kopumu, tas ir, konkrētā zemes platība ir piešķirta lietošanā; ir veikta kadastrālā uzmērīšana un tajā noteiktā zemes platība atšķiras par patstāvīgajā lietošanā piešķirto zemes platību; zemesgabala robežu kontūras apvidū atbilst lēmuma par zemes piešķiršanu patstāvīgā lietošanā grafiskajā pielikumā noteiktajām robežu kontūrām.

Ņemot vērā to, ka Gulbenes novada pašvaldība no Iesniegumam pievienotajiem dokumentiem nevar konstatēt faktu, ka zemes platība ir piešķirta pastāvīgā lietošanā Iesnieguma iesniedzējam, 2025.gada 12.aprīlī tika nosūtīts lūgums (Gulbenes novada pašvaldībā reģistrēts 2025.gada 12.aprīlī ar reģistrācijas Nr. GND/5.13.3/25/1105) Iesnieguma iesniedzējam iesniegt precizējošus dokumentus, kas apliecina zemes platības piešķiršanu pastāvīgā lietošanā.

[…], Gulbenes novada pašvaldībā 2025.gada 22.aprīlī un 2025.gada 28.aprīlī iesniedza papildus dokumentus (Gulbenes novada pašvaldībā saņemti 2025.gada 22.aprīlī un reģistrēti ar Nr. GND/5.13.3/25/990-L un 2025.gada 28.aprīlī un reģistrēti ar Nr. GND/5.13.3/25/1019-L).

Gulbenes novada pašvaldība, iepazīstoties ar Iesnieguma iesniedzēja papildus iesniegtajiem dokumentiem, konstatē, ka saskaņā ar Latvijas Valsts vēstures arhīva 1991.gada 18.decembra izziņu Nr. 3-11/17218-1, par nekustamā īpašuma piederību, nekustamā īpašuma “Aizalksnes” Madonas apriņķa Jaungulbenes pagastā (tagad Līgo pagastā), īpašnieks uz 1937.gada gadu ir […]. Īpašuma kopplatība 25,10 ha.

Saskaņā ar Gulbenes rajona Līgo pagasta zemes komisijas 1996.gada 26.jūnija atzinumu “Par zemes privatizāciju” (protokols Nr.9) pirmās šķiras mantiniekiem […] un […], ir atjaunotas īpašuma tiesības uz “Aizalkšņu” māju zemi kopplatībā 17,4 ha. Zemesgabala robežu ierādīšana dabā nav notikusi.

Saskaņā ar Līgo pagasta zemes komisijas 1996.gada 7.oktobra lēmumu Nr.4 atkārtoti ir atjaunotas īpašuma tiesības uz Līgo pagasta “Aizalksnes” zemi […]un […], proti, katram 1/3 daļu (8,42 ha platībā) no mantojamās zemes. Izdodot minēto lēmumu, zemesgabala robežu ierādīšana dabā nav notikusi. […] kopīpašuma veidošanai nav piekritis. […] mantiniecei piešķirtā zeme uzmērīta un ierakstīta zemesgrāmatā 2003.gada 1.augustā.

Atbilstoši 2020.gada 16.novembra mantojuma apliecībai (reģistra Nr. 1270) iesniedzējam apstiprinātas mantojuma tiesības uz 2007. gada 29. decembrī mirušās […] 1/3 domājamo daļu no atstātā mantojuma. Secināms, ka iesniedzējam atjaunojamas īpašuma tiesības uz 1/3 domājamo daļu no nekustamā īpašuma “Aizalksnes” zemes platības 8,42 ha apmērā.

Saskaņā ar likuma “Par zemes reformas pabeigšanu lauku apvidos” 2.panta ceturto daļu, ja pagasta zemes komisija ir pieņēmusi atzinumu par zemes īpašuma tiesību atjaunošanu vai līdzvērtīgas zemes piešķiršanu īpašumā, bet nav veikta zemes gabalu robežu ierādīšana (uzmērīšana) dabā, bijušajiem zemes īpašniekiem vai viņu mantiniekiem zeme, uz kuru tiek atjaunotas īpašuma tiesības, līdz 1997.gada 30.novembrim piešķirama pastāvīgā lietošanā. Lēmums par zemes piešķiršanu pastāvīgā lietošanā, kuram pievienota zemes lietojumu un zemes īpašumu pārskata plāna kopija ar tā zemes gabala robežām, uz kuru tiek atjaunotas īpašuma tiesības, paziņojams bijušajiem zemes īpašniekiem vai viņu mantiniekiem. Minētais lēmums stājas spēkā, ja 10 dienu laikā pēc tā paziņošanas ieinteresētās personas to nav pārsūdzējušas. Spēkā stājies lēmums par zemes piešķiršanu pastāvīgā lietošanā un tam pievienotā zemes lietojumu un zemes īpašumu pārskata plāna kopija ir pamats zemes izmantošanas uzsākšanai un nekustamā īpašuma (zemes) nodokļa maksāšanas uzsākšanai likumā noteiktajā kārtībā (iepriekš minētā kārtība bija paredzēta likuma “Par zemes reformas pabeigšanu lauku apvidos” 2.panta otrajā daļā).

Atbilstoši minētajai tiesību normai, ja ir pieņemts atzinums par zemes īpašuma tiesību atjaunošanu, bet nav veikta zemes gabala ierādīšana (uzmērīšana) dabā, tad bijušajiem īpašniekiem vai viņu mantiniekiem attiecīgā zeme līdz 1997.gada 30.novembrim tiek piešķirta pastāvīgā lietošanā, par ko tiek pieņemts lēmums, kuram pievienota zemes lietojumu un zemes īpašumu pārskata plāna kopija.

Gulbenes novada pašvaldība secina, ka lēmums par Līgo pagasta “Aizalksnes” zemes piešķiršanu pastāvīgā lietošanā konkrētajā gadījumā nav pieņemts.

To, ka izskatāmajā gadījumā netika pieņemts lēmums par zemes piešķiršanu pastāvīgā lietošanā, faktiski atzīst arī Valsts zemes dienests. Gulbenes novada pašvaldība saņēma Valsts zemes dienesta Vidzemes reģionālā pārvaldes 2021.gada 15.oktobra iesniegumu Nr. 9-01/1062319-4/1 (Gulbenes novada pašvaldībā saņemts 2021.gada 15.oktobrī un reģistrēts ar Nr. GND/4.18/21/2842-V), kurā norādīts, ka, izvērtējot informāciju par nekustamo īpašumu “Aizalksnes”, Līgo pagasts, Gulbenes novads, kadastra Nr. 50760040059, kurš iekļauts sarakstā zemes uzmērīšanai par valsts budžeta līdzekļiem, pārvalde konstatēja, ka tās rīcībā nav pašvaldības vai pagasta zemes komisijas lēmums par zemes piešķiršanu lietošanā zemes vienībai ar kadastra apzīmējumu 50760040059 17,4 ha platībā, un lūdza, pamatojoties uz likuma “Par zemes reformas pabeigšanu lauku apvidos” 2. panta sesto daļu, iesniegt pārvaldē izziņu par minēto nekustamo īpašumu, kurā norādīts, ka fiziskā persona maksā nekustamā īpašuma nodokli par tās faktiskajā lietošanā esošo zemi ar kadastra apzīmējumu 50760040059 17,4 ha platībā, un ka par šo zemi nepastāv strīds, un kurai pievienots faktiskajā lietošanā esošā zemes gabala grafiskais pielikums ar norādītu kadastra apzīmējumu.

Likuma “Par zemes reformas pabeigšanu lauku apvidos” 2.panta sestā daļa nosaka, ja pēc pagasta zemes komisijas darbības izbeigšanas konstatēti gadījumi, kad ne pagasta pašvaldība, ne pagasta zemes komisija likumā noteiktajā kārtībā nav pieņēmusi lēmumu par zemes piešķiršanu pastāvīgā lietošanā fiziskajai personai, kuras faktiskajā lietošanā atrodas zeme, Valsts zemes dienesta teritoriālā struktūrvienība ir tiesīga pieņemt lēmumu par zemes piešķiršanu īpašumā par samaksu vai – gadījumā, ja zemes komisija ir pieņēmusi atzinumu par zemes īpašuma tiesību atjaunošanu vai līdzvērtīgas zemes piešķiršanu īpašumā, – par zemes īpašuma tiesību atjaunošanu. Valsts zemes dienesta teritoriālā struktūrvienība lēmumu pieņem, pamatojoties uz attiecīgās pašvaldības izsniegtu izziņu, kurā norādīts, ka fiziskā persona maksā nekustamā īpašuma nodokli par tās faktiskajā lietošanā esošo zemi un ka par šo zemi nepastāv strīds, un kurai pievienots faktiskajā lietošanā esošā zemes gabala grafiskais [pielikums](https://likumi.lv/ta/id/45729#piel0) ar norādītu kadastra apzīmējumu, kā arī vismaz viens no šādiem dokumentiem:

1) pagasta zemes komisijas atzinums;

2) pašvaldības lēmums (dokumenta atvasinājums), ar kuru zemes reformas pirmajā kārtā apstiprināts pagasta zemes ierīcības projekts, vai pašvaldības (pagasta zemes komisijas) lēmums (dokumenta atvasinājums) par pagasta zemes lietojumu un zemes īpašumu pārskata plāna apstiprināšanu un ar lēmumu apstiprinātā zemes lietotāju saraksta izraksts;

3) personas iesniegums, kas iesniegts pagasta pašvaldībai līdz 1991.gada 20.jūnijam un reģistrēts pagasta zemes komisijas zemes pieprasījumu reģistrācijas žurnālā;

4) pašvaldības izziņa, kas apliecina, ka attiecībā uz minēto zemes gabalu šī persona ar pašvaldību nav noslēgusi zemes nomas līgumu, izņemot Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 25.panta otrajā daļā noteikto gadījumu.

Pēc pieprasījuma Gulbenes novada pašvaldība 2021.gada 27.oktobrī izsniedza izziņu Nr. GND/4.18/21/3702 “Par nekustamo īpašumu Līgo pagastā ar nosaukumu “Aizalksnes””, kurā Gulbenes novada pašvaldība apliecina, ka […], faktiskajā lietošanā ir nekustamā īpašuma Līgo pagastā ar nosaukumu “Aizalksnes”, kadastra numurs 5076 004 0059, sastāvā ietilpstošā zemes vienība ar kadastra apzīmējumu 5076 004 0059, 17,4 ha platībā (zemes vienības robežas noteiktas saskaņā ar izkopējumu no digitālās kadastra kartes, kas ir šīs izziņas neatņemama sastāvdaļa), par šo zemi tiek maksāts nekustamā īpašuma nodoklis un nepastāv strīds.

Pastāvot šādu apstākļu kopumam, Gulbenes novada pašvaldība secina, ka konkrētajā gadījumā neizpildās viens no likuma “Par zemes reformas pabeigšanu lauku apvidos” 2.panta devītajā daļā paredzētajiem nosacījumiem zemes platības precizēšanai.

Iesniegumam pievienotajā SIA “Land point”, reģistrācijas numurs 44103135826, 2025.gada 13.marta pavadvēstulē norādīts, ka sertificēts mērnieks Kārlis Vīksne zemes vienības ar kadastra apzīmējumu 50760040059 zemes robežu pirmreizējās kadastrālās uzmērīšanas rezultātā, veicot zemes robežu apsekošanu un uzmērīšanu dabā, konstatēja, ka minētās zemes vienības platība ir 19,54 ha, kamēr pašvaldības lēmumā norādītā platība ir 17,4 ha, un tā pārsniedz zemes kadastrālajā uzmērīšanā Ministru kabineta 2011.gada 27.decembra noteikumu Nr.1019 “Zemes kadastrālās uzmērīšanas noteikumi” (turpmāk – Noteikumi Nr. 1019) 188.1.apakšpunktā noteiktās pieļaujamās nesaistes robežas. Sertificēta mērnieka Kārļa Vīksnes zemes robežu plāna projektā norādīts, ka zemes vienības ar kadastra apzīmējumu 50760040059 robežu uzmērīšana veikta, pamatojoties uz Gulbenes novada pašvaldības 2021.gada 27.oktobra izziņu Nr.  GND/4.18/21/3702 “Par nekustamo īpašumu Līgo pagastā ar nosaukumu “Aizalksnes””un tai pievienoto grafisko pielikumu.

Izvērtējot apstākļus, konstatēts, ka Noteikumu Nr. 1019 188.1.apakšpunktā ir noteiktas pieļaujamo platību atšķirību pilsētā. Savukārt pieļaujamā platību atšķirība ciemā, lauku apvidū ir aprēķināmā atbilstoši Noteikumu Nr. 1019 188.2.2.apakšpunktā noteiktajam, t.i., pieļaujamā platību atšķirība ciema, lauku apvidū nedrīkst pārsniegt atšķirību, kas noteikta, izmantojot formulu ± 0,25 √¯P (P – zemes vienības vai vienības daļas platība (ha)), ja platība ir lielāka par 1,0 ha, bet nepārsniedz 200 ha.

Gulbenes novada pašvaldība 2025.gada 28.aprīlī saņēma SIA “Land point”, reģistrācijas numurs 44103135826, vēstuli (Gulbenes novada pašvaldībā saņemta 2025.gada 28.aprīlī un reģistrēta ar Nr. GND/5.13.3/25/1026-"), kurā norādīts, ka, sertificēts mērnieks Kārlis Vīksne, veicot zemes vienības ar kadastra apzīmējumu 50760040059 robežu pirmreizējo kadastrālo uzmērīšanu, robežu apsekošanu un uzmērīšanu dabā, konstatēja, ka zemes vienības platība ir 19,54 ha, kamēr pašvaldības lēmumā norādītā platība ir 17,4 ha. Atbilstoši Noteikumu Nr. 1019 188.2.2.apakšpunktam pieļaujamā platību atšķirība ir 1,04 ha, kas konkrētajā gadījumā ir pārsniegta. Turklāt vēstulē norādīts, ka atbilstoši Noteikumu Nr.1019 287.punktam, ja tiek pārsniegta pieļaujamā platību atšķirība, vietējā pašvaldība sagatavo precizējošu lēmumu.

Noteikumu Nr.1019 287.punkts nosaka, ka, veicot pirmreizējo zemes kadastrālo uzmērīšanu, mērnieks izvērtē zemes vienības platību. Ja konstatē platību atšķirību, kas pārsniedz šo noteikumu [188.punktā](https://likumi.lv/ta/id/243225#p188) norādīto, mērnieks sagatavo zemes robežu plāna projektu un pavadvēstuli par konstatēto platību atšķirību un nosūta ierosinātājam tālākai iesniegšanai vietējā pašvaldībā precizējoša lēmuma pieņemšanai.

Saskaņā ar Noteikumu Nr. 1019 284.2 punktu, ja kompetentā institūcija normatīvajos aktos zemes reformas jomā noteiktajā kārtībā nav pieņēmusi lēmumu par zemes piešķiršanu pastāvīgā lietošanā fiziskai personai, kuras faktiskajā lietošanā atrodas zeme, pirmreizējo zemes kadastrālo uzmērīšanu mērnieks veic, pamatojoties uz vietējās pašvaldības izsniegtu izziņu, kurā norādīts, ka fiziskā persona maksā nekustamā īpašuma nodokli par tās faktiskajā lietošanā esošo zemi lauku apvidos un ka par šo zemi nepastāv strīds, un kurai pievienots faktiskajā lietošanā esošās zemes vienības grafiskais pielikums ar norādītu kadastra apzīmējumu.

No minētā secināms, ka pirmreizējā zemes vienības ar kadastra apzīmējumu 50760040059 kadastrālā uzmērīšana veikta un zemes robežu plāna projekts sagatavots uz Gulbenes novada pašvaldības 2021.gada 27.oktobra izziņas Nr. GND/4.18/21/3702 “Par nekustamo īpašumu Līgo pagastā ar nosaukumu “Aizalksnes”” un tai pievienotā grafiskā pielikuma pamata. Minētais grafiskais pielikums lietā ir vienīgais, un to Gulbenes novada pašvaldība 2021.gada 27.oktobrī ir izsniegusi Valsts zemes dienestam atbilstoši “Par zemes reformas pabeigšanu lauku apvidos” 2.panta sestajā daļā noteiktajam.

Tātad izskatāmajā gadījumā secināms, ka kadastrālajā uzmērīšanā noteiktā zemes platība pārsniedz faktiskajā lietošanā esošo platību, nevis pastāvīgā lietošanā piešķirto zemes platību.

Atbilstoši likuma “Par zemes reformas pabeigšanu lauku apvidos” 2. panta devītajai daļai jākonstatē, ka uzmērītās zemes robežu kontūras atbilst lēmuma par zemes piešķiršanu pastāvīgā lietošanā pievienotajā grafiskajā pielikumā norādītajām zemes robežu kontūrām.

Šajā sakarā būtiski ņemt vērā, ka Gulbenes novada pašvaldības 2021.gada 27.oktobra izziņai Nr. GND/4.18/21/3702 “Par nekustamo īpašumu Līgo pagastā ar nosaukumu “Aizalksnes”” pievienotais grafiskais pielikums ir izgatavots, balstoties uz Nekustamo īpašumu valsts kadastra informācijas sistēmā pieejamo informāciju, kā izkopējums no digitālās kadastra kartes un zemes vienības ar kadastra apzīmējumu 50760040059 robežu kontūras atbilst situācijai uz 2021. gada 27. oktobri.

No minētā secināms, ka nav iespējams konstatēt zemes vienības robežu kontūras apvidū atbilstību lēmuma par zemes piešķiršanu pastāvīgā lietošanā grafiskajā pielikumā noteiktajām robežu kontūrām. Tādējādi neizpildās vēl viens no likuma “Par zemes reformas pabeigšanu lauku apvidos” 2.panta devītajā daļā paredzētajiem nosacījumiem, lai Gulbenes novada pašvaldībai rastos tiesisks pamats pieņemt lēmumu par zemes vienības ar kadastra apzīmējumu 50760040059 platības precizēšanu.

Ņemot vērā iepriekš minēto, zemes kadastrālajā uzmērīšanā konstatētā platība, kas lielāka par zemes platību, uz kuru atjaunojamas īpašuma tiesības, nav tāda, kuru var precizēt atbilstoši likuma “Par zemes reformas pabeigšanu lauku apvidos” 2.panta devītā daļas noteikumiem.

Pamatojoties uz Pašvaldību likuma 10.panta pirmās daļas 21.punktu, likuma “Par zemes reformas pabeigšanu lauku apvidos” 2.panta sesto un devīto daļu, Nekustamā īpašuma valsts kadastra likuma Pārejas noteikumu 6.punktu, Ministru kabineta 2011.gada 27.decembra noteikumu Nr.1019 “Zemes kadastrālās uzmērīšanas noteikumi” 284.2 un 287.punktu, 188.2.2.apakšpunktu, Ministru kabineta 2012.gada 10.aprīļa noteikumu Nr.263 “Kadastra objekta reģistrācijas un kadastra datu aktualizācijas noteikumi” 132.1. un 132.4.apakšpunktu, un ņemot vērā Apvienotās Attīstības un tautsaimniecības komitejas un Finanšu komitejas ieteikumu, atklāti balsojot: ar 15 balsīm "Par" (Ainārs Brezinskis, Aivars Circens, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Gunārs Ciglis, Intars Liepiņš, Ivars Kupčs, Lāsma Gabdulļina, Mudīte Motivāne, Normunds Audzišs, Normunds Mazūrs), "Pret" – nav, "Atturas" – nav, "Nepiedalās" – nav, Gulbenes novada pašvaldības dome NOLEMJ:

1. ATTEIKT precizēt platību zemes vienībai ar kadastra apzīmējumu 50760040059.
2. Lēmumu nosūtīt zemes koplietotājiem:

2.1. […]

2.2. […];

2.3. […];

2.4. […].

Pamatojoties uz Administratīvā procesa likuma 76.panta otro daļu, 79.panta pirmo daļu, 188.panta pirmo un otro daļu un 189.pantu, šo lēmumu viena mēneša laikā no tā spēkā stāšanās dienas var apstrīdēt Gulbenes novada pašvaldības domē vai uzreiz pārsūdzēt Administratīvās rajona tiesas attiecīgajā tiesu namā pēc pieteicēja adreses vai nekustamā īpašuma atrašanās vietas. Administratīvais akts, saskaņā ar Administratīvā procesa likuma 70.panta pirmo daļu, stājas spēkā ar brīdi, kad tas paziņots adresātam. Veids, kādā administratīvo aktu paziņo adresātam – rakstveidā, mutvārdos vai citādi – , neietekmē tā stāšanos spēkā.

Gulbenes novada pašvaldības domes priekšsēdētājs A. Caunītis